保生銘
作者：孫思邈
朝代：唐

paragraphs: 人若勞於形，百病不能成。
飲酒忌大醉，諸疾自不生。
食了行百步，數將手摩肚。
睡不苦高枕，唾涕不遠顧。
寅丑日剪甲，理髮須百度。
飽則立小便，饑乃坐漩溺。
行坐莫當風，居處無小隙。
向北大小便，一生昏羃羃。
日月固然忌，水火仍畏避。
每夜洗脚臥，飽食終無益。
忍辱爲上乘，讒言斷親戚。
思慮最傷神，喜怒傷和息。
每去鼻中毛，常習不唾地。
平明欲起時，不床先左脚。
一日免灾咎，去邪兼辟惡。
但能七星步，令人長壽樂。
酸味傷於筋，辛味損正氣。
苦則損於心，甘則傷其志。
鹹多促人壽，不得偏耽嗜。
春夏任宣通，秋冬固陽事。
獨臥是守真，慎靜最爲貴。
財帛生有分，知是將爲利。
強知是大患，少欲終無累。
神氣自然存，學道須終始。
書於壁戶間，將用傳君子。
（《正統道藏·洞神部·方法類》。
此首亦疑爲僞託之作。
）。